Animasie-musiekvideo vir Lucinda se 'Weerloos' bekoor | Maroela Media
Animasie-musiekvideo vir Lucinda se 'Weerloos' bekoor
22 Julie 2020
'n Skermgreep uit Lucinda se video vir 'Weerloos'.
Lucinda, die sangeres en kunstenaar wat bekend is as voorsanger van Die Melktert Kommissie, het pas 'n splinternuwe enkelsnit getiteld "Weerloos" uitgereik.
Dit is egter nie net die musiek en lirieke wat aanhangers gaande het nie, maar ook die musiekvideo wat 'n prettige animasiestorie vertel wat Lucinda self gemaak en redigeer het.
Lucinda het die lirieke en melodie vir "Weerloos" geskryf nadat musikant en akteur Bouwer Bosch vir haar die musiek gestuur het. Die liedjie is by Bosch se ateljee opgeneem en Peach van Pletzen het die vermenging en finale klank behartig.
Volgens Lucinda is dit altyd vir haar spesiaal om saam met Bosch te werk. "Ons het verlede jaar 'n kortspeelplaat (EP) saam uitgereik met die titel Waar die see die kus omhels. Ek het al vreeslik baie by hom geleer," sê sy.
Lucinda. (Foto: Henry Engelbrecht)
"Weerloos" gaan oor hoe moeilik dit kan wees vir mense om mekaar te leer ken. "In verhoudings, en veral ook ons verhouding met onsself. Dit gaan oor hoe mens treetjie vir treetjie iemand toelaat om dieper te delf in wie jy is, en dat dit 'n weerlose proses is om 'n persoon toe te laat om jou te leer ken."
Sy vertel dat sy graag 'n musiekvideo wou maak wat mense laat glimlag. "Ek wil hê mense moet vir 'n paar minute in 'n sprokie kan wegraak en dat dit hulle hopelik met 'n lekker gevoel sal agterlaat."
Die storielyn handel oor twee karaktertjies wat mekaar met 'n flitslig verken, asof hul dieper kyk na die binneste landskappe. "Hulle skyn 'n lig op die geliefde en sien die mooiste dinge raak. Die koor is maar net 'n klompie verskillende karakters wat mens sou teëkom in jou daaglikse lewe. Almal is anders en almal het 'n plek op ons aarde."
Lucinda vertel sy het eers die poppies van papier gemaak en het 'n tuisateljee gebou deur 'n koffietafel bo-op 'n stoeptafel te plaas, 'n groot lig onder die koffie tafel vas te plak en 'n tipe van 'n verhoog te bou waarop die storie kon af speel.
"Ek het alles met 'n app op my selfoon geskiet. Die video bestaan uit 1 601 foto's. Met elke foto het ek die poppies met 'n paar millimeter rondgeskuif en as dit dan aaneen gespeel word, lyk dit soos 'n gladde beweging. Dit was baie pret om hieraan te werk en ek sal so iets sommer gou weer doen," sê sy.
Lucinda het 'n video op Instagram gedeel waar sy die musiekvideo se proses in besonderhede verduidelik. "Ek wou vir 'Weerloos' 'n animasievideo maak, want ek dink in hierdie tyd waarin ons nou is, is alles bietjie donker en ernstig en mense voel nie goed nie. Ek het gedink dis die perfekte tyd om iets kleurvol en wat mense gaan laat glimlag te maak."
Sy vertel sy kon sowat vier karakters per dag skep. "Ek is so 'n perfeksionis – as die neus nie reg is nie, het ek dit oor gedoen, as die kop te groot is, het ek dit oor gedoen – maar vir my moet hierdie tipe goed ook joy spark in jouself; so enige iets wat ek maak, wil ek self eers genot uit put en veral nou, tydens die lockdown, was dit vir my belangrik."